作者：赵善扛
词牌/韵律：贺新郎

paragraphs: 昼永重帘卷。
乍池塘、一番过雨，芰荷初展。
竹引新梢半含粉，绿荫扶疏满院。
过花絮、蝶稀蜂懒。
窗户沈沈人不到，伴清幽、时有流莺啭。
凝思久，意何限。
玉钗坠枕风鬟颤。
湛虚堂、壶冰莹彻，簟波零乱。
自是仙姿清无暑，月影空垂素扇。
破午睡、香销馀篆。
一枕湖山千里梦，正白苹烟棹归来晚。
云弄碧，楚天远。